**Mallivaalijärjestys A** (hallitus valitaan ammattiosaston kokouksessa)

**1§ VAALITAPA**

Tehyn Varsinais-Suomen kunta-alan ammattiosasto (228) ry:n sääntöjen 13 §:ssä mainitut hallituksen varsinaiset jäsenet ja heidän varajäsenensä sekä ammattiosaston edustajat paikallisosaston kokouksiin valitaan ammattiosaston kokouksessa noudattaen tämän vaalijärjestyksen määräyksiä.

**2§ ÄÄNIOIKEUS**

Äänioikeutettuja ovat Tehy ry:n ammattiosaston jäsenet, jotka ovat läsnä ammattiosaston kokouksessa ja jotka ovat suorittaneet heille säädetyn liittomaksun.

Läsnäolo-oikeus on todistettava henkilöllisyystodistuksella, jota verrataan jäsenluetteloon, tai muuten luotettavalla tavalla. Kullakin äänioikeutetulla on vaalissa yksi ääni. Valtakirjaa käyttäen ei voi äänestää.

**3§ VAALIKELPOISUUS**

Vaalikelpoinen (eli oikeutettu asettumaan ehdokkaaksi) on kyseisen Tehy ry:n ammattiosaston jäsen, joka on suorittanut hänelle säädetyn liittomaksun.

**4§ VAALIELIMET**

Vaalin valmistelua ja toimittamista varten ammattiosaston hallitus asettaa vähintään 3-jäsenisen vaalilautakunnan ja määrää sen keskuudesta puheenjohtajan.

Vaalilautakuntaa täydennetään kokouksen ääntenlaskijoilla.

**5§ VAALILUETTELO**

Ammattiosaston jäsenluettelo toimii vaaliluettelona äänioikeutetuista jäsenistä. Jäsenellä tulee olla mahdollisuus tarkistaa äänioikeutensa vähintään neljänä päivänä ennen valintakokousta. Äänioikeuden voi tarkistaa puhelimitse, sähköpostilla tai esillä pidettävästä vaaliluettelosta.

Jäsen voi kirjallisesti valtuuttaa toisen henkilön käyttämään em. tarkistusoikeuttaan.

Ammattiosaston vaalilautakunta nimeää henkilön, joka vastaa tässä pykälässä mainitun tarkistusoikeuden toteuttamisesta.

**6§ OIKAISUVAATIMUKSET**

Jos joku ammattiosaston jäsen katsoo, että hänet on virheellisesti jätetty pois vaaliluettelosta, hän voi tehdä oikaisuvaatimuksen vaalilautakunnalle kirjallisesti ammattiosaston hallituksen määräämään päivään mennessä.

**7§ EHDOKKAAKSI ASETTUMINEN JA EHDOKASASIAKIRJA**

Ehdokasasettelu avataan vähintään neljä viikkoa ennen ammattiosaston valintakokousta. Ehdokas täyttää ja allekirjoittaa ehdokasasiakirjan, jolla hän asettuu ehdolle.

Ehdokasasiakirjassa on mainittava ehdokkaan nimi, henkilötunnus, työpaikkatiedot ja yhteystiedot. Erillistä ehdolle asettajaa ei tarvita.

Ehdokasasiakirja tulee toimittaa vaalilautakunnalle viimeistään kahta viikkoa ennen ammattiosaston valintakokousta.

**8§ VAALILIITOT**

Jos jotkut ehdokkaat haluavat muodostaa vaaliliiton, on siitä tehtävä kirjallinen vaaliliittosopimus. Sopimuksessa on lueteltava ehdokkaiden nimet siinä järjestyksessä, jossa ehdokkaat pyydetään ottamaan ehdokasasiakirjojen yhdistelmään.

Vaaliliittosopimuksen allekirjoittaa ehdokkaiden keskuudestaan valitsema vaaliliiton asiamies tai hänen varamiehensä.

Vaaliliton asiamiehen on toimitettava vaaliliittosopimus vaalilautakunnalle suljetussa kirjekuoressa viimeistään kahta viikkoa ennen ammattiosaston valintakokousta.

**9§ VAALILAUTAKUNNAN TOIMENPITEET VAALIN VALMISTELUSSA**

Ammattiosaston vaalilautakunnan tulee 10 päivää ennen ammattiosaston valintakokousta tarkistaa sille jätetyt ehdokasasiakirjat ja mahdolliset vaaliliittosopimukset, jotka on määräajassa jätetty vaalilautakunnalle.

Vaalilautakunnalla on kuitenkin oikeus pyytää vaaliliiton asiamiehiltä tai yksittäiseltä ehdokkaalta oikaisua niissä virheissä, jotka eivät muuta ehdokkaiden asettelua.

Oikaisua ei saa tehdä siinä tapauksessa, että ehdokkaana on henkilö, joka ei ole vaalikelpoinen tai että ehdokasasiakirjoja ei ole toimitettu vaalilautakunnalle määräaikana. Vaadittavia allekirjoituksia ei voi täydentää jälkikäteen.

Vaaliliiton asiamies tai yksittäinen ehdokas suorittaa kolmen päivän kuluessa vaalilautakunnan pyytämät oikaisut.

**10§ EHDOKASASIAKIRJOJEN YHDISTELMÄN LAATIMINEN**

Viimeistään viikkoa ennen vaaleja vaalilautakunta:

1. käsittelee uudelleen ehdokasasiakirjat ja vaaliliittosopimukset sekä niihin tehdyt oikaisut ja tekee päätökset näiden johdosta
2. hylkää oikaisematta jääneet ehdokasasiakirjat ja vaaliliittosopimukset
3. laatii arpomalla ehdokasasiakirjojen yhdistelmän siten, että ensin arvotaan, mihin järjestykseen vaaliliitot tulevat ja sitten yksittäisten ehdokasasiakirjojen järjestys
4. ensimmäiseksi tullut vaaliliitto merkitään A:lla, toiseksi tullut B:lla jne.

Sen jälkeen ehdokasasiakirjat numeroidaan siten, että vaaliliitto A:n ensimmäinen ehdokasasiakirja saa numeron 2, toinen ehdokasasiakirja numeron 3 jne.

Kun kaikki vaaliliitto A:n ehdokasasiakirjat ovat saaneet numeronsa, annetaan seuraava numero vaaliliitto B:n ensimmäiselle ehdokasasiakirjalle, sitä seuraava numero toiselle ehdokasasiakirjalle jne.

Kun viimeisen vaaliliiton ehdokasasiakirjat ovat saaneet numeronsa, annetaan seuraava numero arvonnassa ensimmäiseksi tulleelle erilliselle ehdokasasiakirjalle, sitä seuraava toiselle erilliselle ehdokasasiakirjalle jne., jolloin viimeisen erillisen ehdokasasiakirjan numero tulee olemaan yhtä suurempi kuin on ehdokasasiakirjojen lukumäärää osoittava luku.

Kunkin vaaliliiton otsikoksi merkitään sana ”vaaliliitto” sekä vaaliliiton kirjain ja/tai nimi.

Otsikon ”vaaliliittoihin kuulumattomat” alle merkitään erilliset ehdokkaat heidän saamillaan numeroilla.

Ehdokasasiakirjojen yhdistelmän otsikossa on mainittava, mitä vaalia varten se on laadittu.

Ehdokasasiakirjojen yhdistelmä on saatettava jäsenten tietoon viikkoa ennen ammattiosaston kokousta ammattiosaston hallituksen määräämällä tavalla.

**11§ EHDOKKAIDEN MÄÄRÄN VERTAAMINEN VALITTAVIEN LUKUMÄÄRÄÄN**

Jos ehdokkaita on asettunut enemmän kuin on täytettäviä paikkoja, suoritetaan vaalit äänestyslippua käyttäen.

Jos ehdokkaita on asettunut yhtä paljon kuin on täytettäviä paikkoja, todetaan yhdistelmässä olevien ehdokkaiden tulleen valituiksi. Mikäli varsinaisten ja varajäsenten paikoista tai varajäsenten järjestyksestä ei päästä yksimielisyyteen, asia ratkaistaan äänestämällä. Äänten mennessä tasan asia ratkaistaan arvalla.

Jos ehdokkaita on vähemmän kuin on täytettäviä paikkoja, kokouksessa voidaan täydentää ehdokasasettelua. Kokouksessa ehdokkaaksi asettuva jäsen ei voi liittyä vaaliliittoon. Vaali käydään kaikkien asetettujen ehdokkaiden kesken.

Ammattiosaston kokoukselle esitetään ehdokasasiakirjojen yhdistelmä.

2093

**12§ VAALITOIMITUS**

Äänestyksen alkaessa on vaalilautakunnan yhdessä ensimmäisen äänestäjän kanssa todettava, että vaaliuurna on tyhjä.

Äänestyslippuun on merkittävä siinä olevan ympyrän sisäpuolelle sen ehdokkaan numero tai nimi, jota äänestää.

Äänestyslippuun ei saa tehdä muita merkintöjä.

Äänestyslippu on leimattava.

**13§ ÄÄNTEN LASKEMINEN**

Kokouksen ääntenlaskijoilla täydennetty vaalilautakunta laskee kaikki äänestysliput ja merkitsee niiden lukumäärän pitämäänsä vaalipöytäkirjaan. Tämän jälkeen äänestysliput avataan ja niiden joukosta erotetaan tarkastuksessa mitättömäksi todetut liput, jotka arkistoidaan erikseen.

Äänestyslippu on mitätön

1. jos ehdokkaan numero tai nimi on merkitty siten, ettei selvästi ilmene, ketä ehdokasta se tarkoittaa
2. jos äänestyslipun luvussa on merkitsemällä osoitettu useampia kuin yksi ehdokas
3. jos äänestyslippuna on käytetty muuta kuin vaalilautakunnan toimittamaa äänestyslippua
4. jos ehdokkaan numero tai nimi on kirjoitettu lipun kääntöpuolelle
5. jos äänestyslippu on leimaamaton
6. jos äänestyslippuun on tehty asiaankuulumaton merkintä.

Ääniä laskettaessa saman ehdokkaan hyväksi annetut äänet lasketaan ensin yhteen. Sen jälkeen lasketaan kunkin vaaliliiton äänimäärä, joka on sama kuin vaaliliittoon kuuluvien ehdokkaiden äänimäärien summa.

Vaaliliittoon kuuluvien ehdokkaiden järjestyssijat määräytyvät heidän vaaliliitossa saamiensa äänimäärien mukaan.

Edellä mainitussa järjestyksessä annetaan vaaliliiton ehdokkaille vertausluvut siten, että ensimmäinen ehdokas saa vertausluvukseen vaaliliiton koko äänimäärän, toinen puolet siitä, kolmas kolmanneksen, neljäs neljänneksen jne.

Vaaliliittoon kuulumattoman ehdokkaan vertausluvuksi tulee ehdokkaan saama

äänimäärä.

Kaikki ehdokkaat järjestetään lopullisten vertauslukujensa suuruuden mukaan. Saman vertausluvun saaneiden keskinäisen järjestyksen ratkaisee arpa. Tämän jälkeen todetaan valituksi suurimman vertausluvun saaneesta lähtien niin monta, kuin vaalissa on valittavia.

Varajäseniksi nimetään samassa järjestyksessä samasta vaaliliitosta seuraavaksi suurimman vertausluvun saanut ja ellei samassa vaaliliitossa ole enää ehdokkaita, se ehdokas, jolla on muuten seuraavaksi suurin vertausluku.

**14§ ÄÄNTENLASKENTAPÖYTÄKIRJA**

Ääntenlaskennasta tehdään pöytäkirja, jossa on mainittava valitut henkilöt. Pöytäkirjaan on liitettävä kaikki vaalien tulosta laskettaessa syntyneet laskelmat. Pöytäkirjan allekirjoittavat kaikki vaalilautakunnan jäsenet.

Kaikki vaalia koskeva asiakirjat sijoitetaan ammattiosaston arkistoon.

Äänestysliput säilytetään suljetussa kirjekuoressa kolme kuukautta kokouksen jälkeen.

Vaalin tulosta laskettaessa syntyneet laskelmat ja ääntenlaskentapöytäkirja arkistoidaan pöytäkirjan liitteenä ammattiosaston pysyvään arkistoon.

**15§ VAALIN TULOKSEN VAHVISTAMINEN**

Vaalin tulos vahvistetaan ammattiosaston kokouksessa välittömästi sekä ilmoitetaan liitolle viimeistään kahden viikon kuluessa vaalitoimituksesta.